वृंद की बेरुखी ने सुजाता को तोड़ कर रख दिया, अब वह हर शाम एक नए पुरुष से मिलती है
"अगर तुम्हें पैसों की जरूरत थी तो कहा होता, मैं दे देता। कम से कम इस रास्ते पर तो न चलतीं। तुम इतनी गिर जाओगी, मैंने कभी सोचा भी न था। तुम्हें ‘गिरी हुई लड़की’ कहा जाता है। आखिर क्यों किया तुमने ऐसा?”
तुम्हारी ही कार निकली है अभी मेरे सामने से। तुम ही तो थे। मेरी आंखें तुम्हें पहचानने में कभी धोखा नहीं खा सकतीं। पल भर को तो लगा शायद मेरा भ्रम ही हो, क्योंकि आज तक कभी ऐसा नहीं हुआ कि तुम मुझे देख रुके न हो। तुम तो मुझसे मिलने के बहाने ढूंढा करते थे।
मन को समझाने की कोशिश की शायद तुमने, जैसे मुझे देखा ही न हो। लेकिन जानती हूं, यह उसी तरह असंभव है जैसा कि मेरा तुम्हें भूल पाना।
आखिर क्यों? उत्तर देने के लिए वहां कोई नहीं था। था तो केवल वाहनों का शोर, हवा में फैला काला धुआं और अनजाने पराये लोग। वृंद तो बहुत दूर निकल चुका था। अपने ऊपर ही हंसी आई। आखिर क्यों हर बार प्रश्नों के कठघरे के सामने अपने आपको खड़ा कर लेती हूं। यह जानते हुए भी कि जिंदगी का एक बहुत बड़ा हिस्सा, एक खूबसूरत और महत्वपूर्ण हिस्सा गुजर जाने के बाद या मुझसे छीन लिए जाने के बाद भी मैं हमेशा निरुत्तर रही हूं।
लेकिन वृंद क्या तुम उत्तर नहीं दोगे या फिर तुम्हें लगता है कि तुम्हारा उत्तर मुझे पता है। आखिर तुमको मुझसे बेहतर और कौन समझ सकता है। तुम्हारी परेशानियों को, तुम्हारे सुख-दुख को हमेशा बहुत नजदीक से महसूस करती रही हूं, यह तुम अच्छे से जानते हो।
पर क्या तुम नहीं जानते कि तुम्हारी बेरुखी मुझे तोड़ देगी? फिर तुमने आज मुझे देखकर अनदेखा क्यों कर दिया वृंद?
बहुत कुछ तो नहीं चाहा था तुमसे। सिर्फ कुछ पलों का साथ। जो थोड़े से पल तुम्हारे साथ गुजारती हूं, उनके सहारे ही तो वे दिन गुजारती हूं जब तुम मेरे साथ नहीं होते, जब तुम मुझसे लंबे अरसे तक मिल नहीं पाते।
ठीक है, तुमसे बहुत कुछ नहीं चाहा था, पर बहुत कुछ दिया है तुमने। ढेर सारा प्यार और अधिकार, लेकिन इन किसी को भी पूरी तरह पा लेना शायद मेरी किस्मत में ही नहीं है। तभी तो तुम्हें पूरी तरह से न पा सकी और न ही चाह कर भी खुद को तुम्हें समर्पित कर सकी। हमारे-तुम्हारे बीच समय ने, समाज ने और नियति ने तुम्हारे विवाह की दीवार जो खड़ी कर दी है।
जब तुम्हारी शादी मनु से हुई, तब भी मैं ‘क्यों’ में उलझ गई थी, कहीं न कहीं मैं चूक गई थी। तभी तो तुम्हें अपने सामने ही किसी दूसरे का होते देखते रही। बहुत सहजता से अपनी निश्चल हंसी के साथ, आंखों में चुंबकीय आकर्षण समेटे तुमने तब भी यही कहा था कि हम दोनों का विवाह किस्मत को मंजूर नहीं था। तब मनु की किस्मत से ईर्ष्या भी हुई थी।
वृंद तुम्हीं कहो, तुमसे कभी बहुत चाहा है मैंने? सिर्फ विश्वास मांगा था। हां, तुमने दिया भी, पर टुकड़ों में… और आज क्या तुमने उसी विश्वास को तोड़ने की कोशिश नहीं की? तभी तो रुके नहीं… ऐसा कर क्या यह जतलाना चाहते हो कि तुम अब मुझसे मिलना नहीं चाहते हो कि तुम अब मुझे भूल जाना चाहते हो।
तुम बार-बार मुझे चिढ़ाने के लिए कहते थे कि अब नहीं मिलोगे। यह जानते हुए भी कि तुम मजाक कर रहे हो, पर मैं कांप जाती थी। तुमने मिलना तब भी नहीं छोड़ा था, बल्कि बहुत मुश्किलों के बावजूद तुम मुझसे मिल ही लेते थे।
इस बार शायद तुमने निर्णय कर ही लिया कि तुम मुझसे नहीं मिलोगे। जानती हूं वृंद, तुम्हारे लिए इस तरह मिलना बहुत मुश्किल हो गया है। तुम ठीक ही कहते हो कि हमारे तुम्हारे रिश्ते को न ये दुनिया समझ सकती है, न ही तुम्हारी पत्नी।
लेकिन हमारे रिश्ते का कोई तो एहसास तुम्हें कहीं न कहीं से तो छूता जरूर होगा, उसी की खातिर रुक जाते।
वृंद, मैं जानती हूं, तुम मेरी भावनाओं को समझते ही नहीं, उनकी कद्र भी करते हो, इसलिए तुमसे कोई गिला शिकवा नहीं है। कोई वजह रही होगी जो तुम रुके नहीं।
तुम्हें फोन किया। बात करते हुए लगा कि जैसे किसी अजनबी से बात कर रही हूं। जब पूछा कि मिलोगे तुमने कहा, नहीं। टाइम नहीं है आजकल।
मैं अवाक रह गई। विश्वास ही नहीं हुआ कि यह वही वृंद है जो कभी घंटों फोन पर बातें करता था, जो हर समय मुझसे मिलने को लालायित रहता था।
वृंद सचमुच मुझसे बहुत दूर हो चुका है। उसकी आंखों में आंखें डालकर उससे यह पूछना चाहती थी। बहुत बार कहने पर वह आ ही गया था मिलने।
मन हुआ उसके सीने से लग जाऊं, पर उसकी आंखों में न चुंबकीय चमक थी और न ही वो परिचित मुस्कान… फिर उस अजनबी के सीने से कैसे लगती मैं?
“अब क्यों नहीं मिलना चाहते वृंद? एक दोस्त की तरह तो तुम मुझसे मिल सकते हो?”
“नहीं सुजाता, अब मेरी शादी हो चुकी है और शादी के बाद भी मिलता रहा तो मेरी गृहस्थी टूट जाएगी।”
“में समझती हूं वृंद। लेकिन बहुत कुछ तो तुमसे नहीं चाहती। थोड़ा-सा प्यार, कुछ पल साथ चलने का थोड़ा-सा विश्वास मांग रही हूं। तुम्हारा प्यार तो तुमसे नहीं मांग रही।”
“अब कुछ भी नहीं दे सकता मैं।”
कितने कठोर थे तुम्हारे शब्द… “वृंद, तुम क्या इतनी आसानी से उस प्यार को भुला दोगे जिसकी कसमें खाया करते थे?”
“सुजाता, ये प्यार-वगैरह शादी से पहले की बातें हैं, जहां शादी हुई नहीं कि बस फिर बीबी, बच्चे और घर ही सब कुछ हो जाता है।"
कितनी क्रूरता से तुमने उन छह सालों की आत्मीयता को रौंद डाला। और यह भी ध्यान नहीं रहा होगा कि तुमने हमारे प्यार का मजाक उड़ाकर न सिर्फ मेरे प्यार का अपमान किया, बल्कि मेरे विश्वास को भी किरच-किरच कर दिया है। वृंद, कैसे और क्योंकर हो गया सब। काश! इतनी पैनी धार से मुझे छलनी न करते, तो इस भ्रम के सहारे ही जीती रहती कि तुम कभी मुझे बहुत प्यार करते थे कि तुम्हारा प्यार सच्चा था…
बदल गई मैं। भ्रम टूट गया। कितना अभिमान था मुझे अपने ऊपर कि बेशक वृंद तुम्हें समय ने मुझसे छीन लिया है, लेकिन फिर भी तुम कभी मेरे थे, मेरा प्यार थे। तुमने तो एक ही झटके में मेरे अभिमान को चूर-चूर कर दिया। अब तो कुछ भी नहीं बचा मेरे पास।
पुरुषों के प्रति नफरत ने जन्म ले लिया और उसी नफरत ने विद्रोह का हाथ थाम आज मुझे इस मुकाम पर पहुंचा दिया जहां अनगिनत पुरुष मेरी शामों के साथी होते हैं। दुनिया के लिए उन्हें दोस्त कह देती हूं, पर हर शाम बदलने वाले ये मुखौटा चढ़ाए आदिम भेड़िये मेरे दोस्त कैसे हो सकते हैं। लेकिन मैं उनके तथाकथित स्वाभिमान की खिल्ली उड़ाती हूं, उनकी बेइज्जती करती हूं और सिगरेट के हर कश के साथ उन्हें भी धुएं की तरह अपनी जिंदगी से बाहर फेंकती रहती हूं।
यकीन मानो वृंद, वे लाख चाहने पर भी मुझे छू नहीं पाए हैं। उस लक्ष्मण रेखा से कभी बाहर नहीं निकलूंगी। तुमसे तो कुछ पल ही मांगे थे और ये मर्द मुझे अपनी पूरी-पूरी शाम दे देते हैं। मैं इनके सामने हंसती हूं, खिलखिलाती हूं और अपने लिपे-पुते चेहरे के पीछे चिपकी उदासी को बहुत सफल कलाकार की तरह छिपा लेती हूं। तारीफ नहीं करोगे कि कल की सीधी-सादी सुजाता, जिसे तुम हमेशा ‘भोली’ कहा करते थे आज कितनी कुशल अभिनेत्री बन गई है।
पर यह क्या? हां, तुम ही तो हो यह… तुम्हारी कार मेरी ओर आते हुए धीमी क्यों हो रही है? तुम रुक क्यों गए हो वृंद..?
“पहचाना मुझे?”
कैसा सवाल किया, तुम्हें कभी भूल सकती हूं। अपने पहले प्यार को। तुम तो मेरा एक हिस्सा हो वृंद।
“अच्छी हूं।"
"क्यों नहीं अच्छी होंगी? बहुत ऐश है तुम्हारी। अगर तुम्हें पैसों की जरूरत थी तो कहा होता, मैं दे देता। कम से कम इस रास्ते पर तो न चलतीं। तुम इतनी गिर जाओगी, मैंने कभी सोचा भी न था। तुम्हें ‘गिरी हुई लड़की’ कहा जाता है। आखिर क्यों किया तुमने ऐसा?”
कुछ नहीं कहूंगी। तुम भी मुझे नहीं समझे? तुम्हारी कार धूल उड़ाती चली गई है।
सचमुच वृंद, क्या तुमसे बहुत कुछ चाहा था, बहुत कुछ मांगा था? सिर्फ कुछ पल का साथ मांगा था, पर मिला क्या? तुम्हारी बेरुखी, अपमान और गिरी हुई लड़की होने का 'सर्टिफिकेट’? चलो कुछ तो दिया तुमने!
- सुमन बाजपेयी
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें